b'\n_START_ARTICLE_\nJohn Norum\n_START_SECTION_\nGlasbena kariera\n_START_PARAGRAPH_\nV letih svojega delovanja je po za\xc4\x8dasnem odhodu iz skupine Europe leta 1986 izdal 7 samostojnih albumov, igral v skupinah Dokken in Eddie Meduza & The Roaring Cadillacs ter sodeloval z velikimi imeni svetovne rock scene, kot so Don Dokken, Glenn Hughes, Kelly Keeling, Peter Baltes, Simon Wright in G\xc3\xb6ran Edman._NEWLINE_John Norum je po mnenju mnogih eden najkvalitetnej\xc5\xa1ih, a tudi najbolj podcenjenih kitaristov na svetovni glasbeni sceni._NEWLINE_Na njegov na\xc4\x8din igranja sta mo\xc4\x8dno vplivala Gary Moore in Michael Schenker, zato nosi v sebi bluesovsko noto. Poleg tega sta zanj zna\xc4\x8dilna popolna predanost glasbi in zbranost, ki sta porok za njegovo nezmotljivost in dovr\xc5\xa1en kitarski zvok.\n_START_SECTION_\nZasebno \xc5\xbeivljenje\n_START_PARAGRAPH_\nMed svojim prebivanjem v ZDA se je leta 1995 poro\xc4\x8dil z Michelle Meldrum, rock kitaristko in ustanoviteljico \xc5\xbeenske hardrock skupine Phantom Blue in \xc5\xa1vedske metal zasedbe Meldrum. Septembra 2004 se jima je rodil sin Jake Thomas. Michelle Meldrum je maja leta 2008 preminila za posledicami mo\xc5\xbeganskega tumorja. Z drugo \xc5\xbeeno Camillo ima sina Jima in h\xc4\x8derko Celine._NEWLINE_John Norum je starej\xc5\xa1i brat norve\xc5\xa1ke pevke Tone Norum.'